“હે ઇશ્વર! આ બધું શું છે!” ઘડીભર તો લેવાર્તોવને લાગ્યું, કે તે અને એમોન બંને કોઈ કારીગરની માફક સાથે મળીને પાઇપમાં આંટા પાડવા જેવું, કે દિવાલમાં કાણું પાડવા જેવું કોઈ સામાન્ય કામ કરતા હતા, અને આ આધુનિક ખામીયુક્ત ઓજારનો ઉપાય એમોન હમણાં ગમે તે ઘડીએ શોધી કાઢશે! એમોને બગડેલી પિસ્તોલને કાળા હોલ્સ્ટરમાં મૂકી દીધી અને પોતાના જેકેટના ખિસ્સામાંથી એક હીરાજડીત રિવોલ્વર કાઢી. આવી રિવોલ્વર વિશે રેબી લેવાર્તોવે તો પોતાના બાળપણમાં માત્ર પશ્ચિમી વાર્તાઓમાં જ વાંચ્યું હતું. એક વાત તેમના મનમાં સ્પષ્ટ થઈ ગઈ હતી, કે પિસ્તોલની ટેકનીકલ ખામીને કારણે તેમને ક્ષમા મળવાની ન હતી! એમોન તેમને છોડવાનો ન હતો!